b'\n_START_ARTICLE_\nKate Winslet\n_START_SECTION_\nZgodnje \xc5\xbeivljenje\n_START_PARAGRAPH_\nKate Elizabeth Winslet, ki se je rodila v Readingu, Berkshire, je druga od treh h\xc4\x8dera natakarice Sally Anne (rojena Bridges) in pogodbenika plavalnega bazena Rogerja Johna Winsleta. Njena star\xc5\xa1a sta bila \xc2\xbbprilo\xc5\xbenostna igralca\xc2\xab, zaradi \xc4\x8desar je Kate Winslet dejala, da ni \xc2\xbbimela priviligirane vzgoje\xc2\xab\xc2\xa0in da je \xc5\xbeivela \xc2\xbbiz dneva v dan\xc2\xab. Njena stara star\xc5\xa1a po mamini strani, Linda (rojena Plumb) in Archibald Oliver Bridges, sta ustanovila in vodila gledali\xc5\xa1\xc4\x8de Repertoar v Readingu, njen stric, Robert Bridges, pa je zaigral v originalni produckiji igre Oliver! na West Endu. Tudi njeni sestri, starej\xc5\xa1a Anna in mlaj\xc5\xa1a Beth, sta igralki._NEWLINE_Vzgojena v anglikanskem gospodinjstvu je Kate Winslet dramo za\xc4\x8dela \xc5\xa1tudirati \xc5\xbee pri enajstih letih na gledali\xc5\xa1ki \xc5\xa1oli Redroofs, neodvisni delno izobra\xc5\xbeevalni \xc5\xa1oli v Maidenheadu, Berkshire, kjer je bila predstavnica u\xc4\x8dencev. Pri dvanajstih je zaigrala v televizijskem oglasu za kosmi\xc4\x8de Sugar Puffs, ki ga je re\xc5\xbeiral britanski filmski ustvarjalec Tim Pope. Ta je dejal, da je bil njen naravni talent \xc2\xbbo\xc4\x8diten \xc5\xbee od samega za\xc4\x8detka\xc2\xab.\n_START_SECTION_\n1991\xe2\x80\x931997\n_START_PARAGRAPH_\nKariera Kate Winslet se je pri\xc4\x8dela na televiziji, ko je zaigrala v BBC-jevi otro\xc5\xa1ki znanstveno-fantasti\xc4\x8dni televizijski seriji Temni letni \xc4\x8das. Tej vlogi so sledili nastopi v televizijskem filmu Anglosa\xc5\xa1ko vedenje (1992) in televizijska serija Get Back (1993) za kanal ITV ter v epizodi medicinske televizijske serije Casualty (1993) za BBC._NEWLINE_Leta 1992 se je Kate Winslet udele\xc5\xbeila avdicije filma Petra Jacksona, Nebe\xc5\xa1ki bitji, v Londonu. Od\xc5\xa1la je na avdicijo za vlogo Juliet Hulme, najstnice, ki sodeluje pri umoru mame njene najbolj\xc5\xa1e prijateljice, Pauline Parker (zaigrala jo je Melanie Lynskey). Avdicije se je udele\xc5\xbeilo 175 deklet, vlogo pa je nazadnje dobila ona. Film je vklju\xc4\x8deval tudi njen pevski prvenec, njeno verzijo arije \xc2\xbbSono Andati\xc2\xab\xc2\xa0iz opere La Boh\xc3\xa8me, ki je bila del soundtracka filma. Film je ob izzidu leta 1994 prejel v glavnem pozitivne ocene s strani filmskih kritikov. Peter Jackson in njegova partnerka, Fran Walsh, sta bila nominirana za oskarja v kategoriji za \xc2\xbbnajbolj\xc5\xa1i originalni scenarij\xc2\xab\xc2\xa0za scenarij tega filma, Kate Winslet pa je bila za svoj nastop v tem filmu nagrajena z nagradami, kot sta Empire Award v kategoriji za \xc2\xbbnajbolj\xc5\xa1o igralko\xc2\xab\xc2\xa0in London Film Critics Circle Award v kategoriji za \xc2\xbbbritansko igralko leta\xc2\xab. Novinar revije The Washington Post, Desson Thomson, je o njenem nastopu napisal: \xc2\xbbKot Juliet je Kate Winslet ognjena krogla s svetlimi o\xc4\x8dmi kjer koli se pojavi. Popolnoma zasen\xc4\x8di Lynskeyjevo, katere skrivnostno tiha Pauline dopolni ob\xc4\x8dutljivo, nevarno razmerje.\xc2\xab Ko je opisovala svoje izku\xc5\xa1nje na snemanju, kjer je bila \xc5\xa1e absolutna za\xc4\x8detnica, je Kate Winslet dejala: \xc2\xbbNa snemanju filma Nebe\xc5\xa1ki bitji sem vedela le to, da moram postati ta oseba. Na nek na\xc4\x8din je bilo snemanje [filma] prav prijetno in vedeti ni\xc4\x8desar o tej krvavi re\xc4\x8di.\xc2\xab_NEWLINE_V prihodnjem letu je Kate Winslet od\xc5\xa1la na avdicijo za manj\xc5\xa1o, a klju\xc4\x8dno vlogo Lucy Steele v filmski upodobitvi romana Jane Austen, Razsodnost in rahlo\xc4\x8dutnost (1995), kjer so igrali tudi Emma Thompson, Hugh Grant in Alan Rickman. Nazadnje je dobila glavno vlogo v tem filmu, vlogo Marianne Dashwood. Re\xc5\xbeiser Ang Lee je priznal, da ga je skrbelo, ker je Kate Winslet svojo vlogo v filmu Nebe\xc5\xa1ki bitji zaigrala tako \xc2\xbbnepremi\xc5\xa1ljeno\xc2\xab, zaradi \xc4\x8desar je od nje zahteval, da vadi tai chi, bere romane in poezijo iz gotskega obdobja in obdobja Jane Austen ter dela z u\xc4\x8diteljem klavirja, da bi svojemu nastopu dodala \xc5\xa1e nekaj miline. Film, ki je samo v Zdru\xc5\xbeenih dr\xc5\xbeavah Amerike zaslu\xc5\xbeil 16,5 milijonov $, po svetu pa kar 135 milijonov $ in tako dosegel velik finan\xc4\x8dni ter komercialni uspeh, je Kate Winslet prislu\xc5\xbeil nagradi BAFTA in Screen Actors Guild Award ter nominaciji za nagradi oskar in zlati globus._NEWLINE_Leta 1996 je Kate Winslet zaigrala v filmih Jude in Hamlet. V filmu Michaela Winterbottoma, Jude, ki je temeljil na viktorijanskem romanu Thomasa Hardyja, Jude the Obscure, je zaigrala Sue Bridehead, mlado \xc5\xbeensko, ki simpatizira z idejami sufra\xc5\xbeetk in se zaljubi v svojega bratranca, ki ga je upodobil Christopher Eccleston. Film, ki so ga kritiki v glavnem hvalili, finan\xc4\x8dno ni bil preve\xc4\x8d uspe\xc5\xa1en, saj je po svetu zaslu\xc5\xbeil komaj 2 milijona $. Richard Corliss iz revije Time je napisal: \xc2\xbbKate Winslet je vredna [\xe2\x80\xa6] velikega obo\xc5\xbeevanja kamere. Je popolna, modernistka pred svojim \xc4\x8dasom [\xe2\x80\xa6] in film Jude dobro prika\xc5\xbee njeno nadarjenost.\xc2\xab Kate Winslet je zaigrala Hamletovo utopljeno ljubimko, Ofelijo v filmski verziji Kennetha Branagha tragedije Hamlet Williama Shakespearea. Film je s strani kritikov prejel v glavnem pozitivne ocene, Kate Winslet pa je za svoj nastop v filmu prejela svojo drugo nagrado Empire Award._NEWLINE_V sredini leta 1996 je Kate Winslet poleg Leonarda DiCapria pri\xc4\x8dela s snemanjem filma Jamesa Camerona, Titanik (1997). V filmu je zaigrala ne\xc5\xbeno sedemnajstletnico po imenu Rose DeWitt Bukater, potnico prvega razreda, ki pre\xc5\xbeivi potop ladje RMS Titanik leta 1912. Kasneje je dejala, da je bilo snemanje filma zanjo \xc4\x8dustveno izredno zahtevno: \xc2\xbbFilm Titanik je bil popolnoma druga\xc4\x8den in ni\xc4\x8d me ne bi moglo pripraviti nanj. \xe2\x80\xa6 Celotna pustolov\xc5\xa1\xc4\x8dina nas je zelo prestra\xc5\xa1ila. \xe2\x80\xa6 Jim [Cameron] je perfekcionist, pravi genij pri snemanju filmov. A preden je film iz\xc5\xa1el, so ga mediji mo\xc4\x8dno kritizirali in vse skupaj je bilo zelo stresno.\xc2\xab Kljub pri\xc4\x8dakovanjem je film postal najbolje prodajani film vseh \xc4\x8dasov, saj je zaslu\xc5\xbeil ve\xc4\x8d kot 1,843 milijarde $ po svetu, Kate Winslet pa je postala komercialna filmska zvezdnica. Za svoj nastop v tem filmu je bila nominirana za razli\xc4\x8dne priznane nagrade, prejela pa je tudi evropsko filmsko nagrado.\n_START_SECTION_\n1998\xe2\x80\x932003\n_START_PARAGRAPH_\nPo filmu Titanik je Kate Winslet leta 1998 posnela en sam film, manj uspe\xc5\xa1no romanti\xc4\x8dno dramo Hideous Kinky. Zavrnila je ponudbe za igranje glavnih vlog v filmih Zaljubljeni Shakespeare (1998; vlogo je nazadnje dobila Gwyneth Paltrow) ter Ana in kralj (1999; vlogo je zaigrala Jodie Foster), saj je \xc5\xbeelela zaigrati mlado angle\xc5\xa1ko mamo Julio, ki se, v upanju na nov za\xc4\x8detek \xc5\xbeivljenja, skupaj s svojimi h\xc4\x8derkami preseli iz Londona v Maroko. Film je s strani kritikov prejel v glavnem me\xc5\xa1ane ocene, iz\xc5\xa1el pa je le v omejeni izdaji, zaradi \xc4\x8desar je po svetu zaslu\xc5\xbeil le 5 milijonov $. Kljub uspehu filma Titanik je Kate Winslet nato poleg Harveyja Keitla zaigrala v \xc5\xa1e enem manj uspe\xc5\xa1nem projektu, filmu Holy Smoke! (1999). Film na veliko razo\xc4\x8daranje njenih agentov, ki so bili \xc5\xbee prej \xc2\xbbnesre\xc4\x8dni\xc2\xab\xc2\xa0zaradi njenih umetni\xc5\xa1kih filmov, ni zaslu\xc5\xbeil veliko denarja. Zaradi pritiska je Kate Winslet dejala, da filma\xc2\xa0\xc2\xbbTitanik nikoli nisem videla kot odsko\xc4\x8dno desko za ve\xc4\x8dje filme in ve\xc4\x8djo pla\xc4\x8do,\xc2\xab\xc2\xa0saj je vedela, da bi sicer \xc2\xbblahko bilo tako, vendar bi [jo] to uni\xc4\x8dilo.\xc2\xab Istega leta je posodila glas liku Brigid v ra\xc4\x8dunalni\xc5\xa1ko animiranem filmu Faeries._NEWLINE_Leta 2000 je Kate Winslet zaigrala v zgodovinskem filmu Quills z Geoffreyjem Rushom in Joaquinom Phoenixom, filmu, ki ga je navdihnilo \xc5\xbeivljenje in delo Markiza de Sadea. Igralka je slu\xc5\xbeila za neke vrste \xc2\xbbpatronsko svetnico\xc2\xab\xc2\xa0filma, saj je bila edina pomembnej\xc5\xa1a igralka v stranski vlogi v filmu. Zaigrala je lik spleti\xc4\x8dne z azilom, ki je prena\xc5\xa1ala Markizove rokopise podzemnim zalo\xc5\xbenikom. Film, ki so ga kritiki v glavnem hvalili, Kate Winslet pa je bila za svoj nastop v njem nominirana za veliko razli\xc4\x8dnih nagrad, med drugim tudi za nagradi Screen Actors Guild Award in Satellite Award. Ob prvem tednu od izzida je zaslu\xc5\xbeil 27.709 $, nazadnje pa je imel 18 milijonov $ dobi\xc4\x8dka po svetu._NEWLINE_V filmu Enigma (2001) je zaigrala mlado \xc5\xbeensko, ki se zaljubi v brilijantnega mladega junaka 2. svetovne vojne, ki ga je zaigral Dougray Scott. To je bil njen prvi vojni film in Kate Winslet je dejala, da je bilo \xc2\xbbsnemanje filma Enigma \xc4\x8dudovita izku\xc5\xa1nja,\xc2\xab\xc2\xa0saj je bila v \xc4\x8dasu snemanja v petem mesecu nose\xc4\x8dnosti, kar pa je predstavljalo velik izziv za re\xc5\xbeiserja Michaela Apteda in snemalce, saj nose\xc4\x8dnost ni bila del zgodbe. Film, ki je s strani kritikov prejel v glavnem pozitivne ocene, Kate Winslet pa je bila za svoj nastop v tem filmu nagrajena z nagrado British Independent Film Award. A. O. Scott iz revije The New York Times jo je opisal kot \xc2\xbbbolj vredno simpatiziranja, kot kadarkoli prej.\xc2\xab Istega leta je zaigrala v kriti\xc4\x8dno priznanem filmu Richarda Eyrea, Iris, kjer je upodobila irsko novinarko Iris Murdoch. Vlogo si je delila z Judi Dench - obe igralki sta upodobili isti lik v razli\xc4\x8dnih \xc5\xbeivljenjskih obdobjih. Nazadnje sta bili v prihodnjem letu obe nominirani za oskarja, kar je bila zanjo tretja nominacija za to nagrado. Leta 2001 je glas posodila Belle v animiranem filmu Christmas Carol: The Movie, ki je temeljil na istoimenskem klasi\xc4\x8dnem romanu Charlesa Dickensa. Za film je Kate Winslet posnela pesem z naslovom\xc2\xa0\xc2\xbbWhat If\xc2\xab, ki je kot singl iz\xc5\xa1la novembra leta 2001, dobi\xc4\x8dek od prodaje pa so donirali njenima dvema najljub\xc5\xa1ima dobrodelnima organizacijama, Narodno zdru\xc5\xbeenje za prepre\xc4\x8devanje krutosti nad otroci (National Society for the Prevention of Cruelty to Children) in Sargeantovo zdru\xc5\xbeenje za iskanje raka pri otrocih (Sargeant Cancer Foundation for Children). Uvrstil se je med prvih deset pesmi na mnogih glasbenih lestvicah po Evropi, od tega na prvo mesto na lestvicah v Avstriji, Belgiji in na Irskem, \xc5\xa1esto mesto na lestvici v Zdru\xc5\xbeenem kraljestvu in leta 2002 zmagala na francoskem glasbenem tekmovanju OGAE._NEWLINE_Njena naslednja filmska vloga je bila vloga ambiciozne novinarke, ki v zadnjih tednih pred njegovo usmrtitvijo opravi intervju z na smrt obsojenim profesorjem (zaigral ga je Kevin Spacey) v dramskem filmu iz leta 2003, \xc5\xbdivljenje Davida Gala. Film po svetu ni zaslu\xc5\xbeil pri\xc4\x8dakovane vsote denarja, le polovico od 50 milijonov $, kolikor so jih porabili za snemanje, filmski kritiki pa so ga z Rogerjem Ebertom iz revije Chicago Sun-Times na \xc4\x8delu, proglasili za \xc2\xbbtrapastega\xc2\xab.\n_START_SECTION_\n2004\xe2\x80\x932006\n_START_PARAGRAPH_\nPo filmu \xc5\xbdivljenje Davida Gala je Kate Winslet poleg Jima Carreyja zaigrala v neodvisnem neosurrealisti\xc4\x8dnem dramskem filmu francoskega re\xc5\xbeiserja Michela Gondryja, Ve\xc4\x8dno sonce brezmade\xc5\xbenega uma (2004). V filmu je zaigrala Clementine Kruczynski, klepetavo, spontano in nekoliko nevroti\xc4\x8dno \xc5\xbeensko, ki se odlo\xc4\x8di, da bo vse spomine na svojega biv\xc5\xa1ega fanta izbrisala. Vloga se je precej razlikovala od njenih prej\xc5\xa1njih vlog, Kate Winslet pa je o tem za revijo Variety povedala, da je bila takoj zatem, ko so jo izbrali za igranje v filmu, precej negotova: \xc2\xbbTo ni bila vloga, kakr\xc5\xa1ne so mi ponujali po navadi [\xe2\x80\xa6] Bila sem navdu\xc5\xa1ena, da so nekaj videli v meni, kljub steznikom, za katere so menili, da bi delovali tudi na Clementine.\xc2\xab Film je bil kriti\xc4\x8dno in finan\xc4\x8dno uspe\xc5\xa1en. Za svoj za oskarja nominiran nastop v filmu je s strani kritikov prejemala v glavnem pozitivne ocene; Peter Travers iz revije Rolling Stone je, na primer, njeno upodobitev Clementine opisal kot \xc2\xbbnaelektriziran in izredno ranljiva\xc2\xab._NEWLINE_Njen zadnji film iz leta 2004 je bil film V iskanju de\xc5\xbeele Nije. Zgodba govori o \xc5\xa1kotskem pisatelju J. M. Barrieju (Johnny Depp) in njegovem trdnem razmerju s Sylvio Llewelyn Davies (Kate Winslet), katere sinovi so navdihnili njegovo klasi\xc4\x8dno gledali\xc5\xa1ko igro, Peter Pan. Med promocijo filma je Kate Winslet o svojem nastopu v filmu povedala: \xc2\xbbPri igranju Sylvie je bilo zame zelo pomembno dejstvo, da sem bila takrat tudi sama \xc5\xbee mama in menim, da vloge ne bi mogla zaigrati, \xc4\x8de ne bi vedela, kako je biti star\xc5\xa1 in imeti te dol\xc5\xbenosti ter tak\xc5\xa1no koli\xc4\x8dino ljubezni do svojega otroka [\xe2\x80\xa6] in moj otrok, ali pa oba, se mi vedno motata pod nogami.\xc2\xab Film je s strani kritikov prejemal v glavnem pozitivne ocene in postal velika uspe\xc5\xa1nica povsod po svetu ter z zaslu\xc5\xbeenimi 118 milijoni $ njen najbolje prodajan film od filma Titanik._NEWLINE_Leta 2005 je zaigrala v epizodi BBC-jeve komi\xc4\x8dne televizijske serije Extras, kjer je zaigrala svojo satiri\xc4\x8dno verzijo. Medtem, ko je bila oble\xc4\x8dena v nuno, je za telefonski seks pla\xc4\x8devala liku Maggie. Za svoj nastop v tej seriji je bila nominirana za emmyja. V glasbeni romanti\xc4\x8dni komediji Ljubezen in cigarete (2005), ki jo je napisal in re\xc5\xbeiral John Turturro, je zaigrala vlogo Tule, ki jo je sama opisala kot \xc2\xbbcipo brez dlake na jeziku, nekoga, ki ima slabe manire in ne ve, kako naj se oble\xc4\x8de.\xc2\xab Za vlogo jo je izbral John Turturro osebno, in sicer zato, ker so ga navdu\xc5\xa1ile njene plesne sposobnosti, ki jih je pokazala v filmu Holy Smoke!. Filmski kritiki so njen nastop v filmu Ljubezen in cigarete v glavnem hvalili, predvsem zaradi njene interpetacije pesmi \xc2\xbbScapricciatiello (Do You Love Me Like You Kiss Me)\xc2\xab\xc2\xa0Connie Francis. Derek Elley iz revije Variety je napisal: \xc2\xbbNa ekranu ni pokazala najve\xc4\x8d, vendar je zaradi njene najuspe\xc5\xa1nej\xc5\xa1e vloge, razmazanih li\xc4\x8dil, [in] popolnega lancashireskega naglasa film dovolj komercialen, da se Winsletova preda nalezljivo okusni vlogi.\xc2\xab_NEWLINE_Potem, ko je zavrnila povabilo za igranje v filmu Woodyja Allena, Zadnji udarec (2005), je Kate Winslet dejala, da bi rada ve\xc4\x8d \xc4\x8dasa pre\xc5\xbeivela s svojima otrokoma. Leta 2006 je za\xc4\x8dela snemati film Vsi kraljevi mo\xc5\xbeje s Seanom Pennom in Judeom Lawom. V filmu je zaigrala vlogo Anne Stanton, dekleta Jacka Burdena (Jude Law) iz otro\xc5\xa1tva. Film je bil kriti\xc4\x8dno in finan\xc4\x8dno neuspe\xc5\xa1en. Todd McCarthy iz revije Variety je na koncu svoje ocene filma napisal, da ima film \xc2\xbbpreve\xc4\x8d stvari in napa\xc4\x8dno igralsko zasedbo [\xe2\x80\xa6] Manjka pa mu veliko klju\xc4\x8dnih to\xc4\x8dk v zgodbi, zaradi \xc4\x8desar povezave med liki niso najbolj jasne, film sam pa deluje kot nedokon\xc4\x8dan in malo verjetno se zdi, da bi pritegnil pozornost javnosti, pa \xc4\x8deprav je leto volitev.\xc2\xab_NEWLINE_Kate Winslet je spet pritegnila veliko ve\xc4\x8d pozornosti, ko je zaigrala v filmu Todda Fielda, Majhni otroci, kjer je zaigrala Sarah Pierce, zdolgo\xc4\x8daseno gospodinjo, ki ima afero s svojim poro\xc4\x8denim sosedom (upodobil ga je Patrick Wilson). Oba, njen nastop v filmu in film sam, sta s strani kritikov prejela v glavnem pozitivne ocene; A. O. Scott iz revije The New York Times je, na primer, napisal: \xc2\xbbV preve\xc4\x8dih prej\xc5\xa1njih filmih je bila intiligenca \xc5\xbealostno podcenjena in zaradi te kakovosti - pa tudi zaradi svoje velike lepote - je film Majhni otroci druga\xc4\x8den od svojih predhodnikov. Rezultat je izzivalen in dostopen film, ki ga je te\xc5\xbeko pozabiti. Gd\xc4\x8d. Winslet, ki je enako dobra igralka kot vsi, ki delajo v filmskem poslu, upodobi vsako najmanj\xc5\xa1o podrobnost Sarahinega ponosa, dvoma same vase in \xc5\xbeelja, kar pa je navdihujo\xc4\x8da me\xc5\xa1anica priznanja, pomilovanja, zaskrbljenosti in, na koncu filma tudi ljubezni. Ker je gd\xc4\x8d. Winslet tako ljube\xc4\x8da, je primankljaj ljubezni v Sarahinem \xc5\xbeivljenju \xc5\xa1e toliko bolj ganljiv.\xc2\xab Za svoj nastop v filmu je bila nagrajena z nagrado Britannia Award, losangele\xc5\xa1ko verzijo nagrade BAFTA, v kategoriji za \xc2\xbbbritansko igralko leta\xc2\xab in nominirana za oskarja, s \xc4\x8dimer je pri enaintridesetih letih postala najmlaj\xc5\xa1a igralka, kar jih je bilo kdaj nominiranih za pet oskarjev._NEWLINE_Po filmu Majhni otroci je posnela romanti\xc4\x8dno komedijo Nancy Meyers, Po\xc4\x8ditnice, v kateri so poleg nje zaigrali \xc5\xa1e Cameron Diaz, Jude Law in Jack Black. V filmu je zaigrala Iris, Britanko, ki za\xc4\x8dasno zamenja dom z ameri\xc5\xa1ko \xc5\xbeensko (Cameron Diaz). Film je ob izzidu s strani kritikov prejel me\xc5\xa1ane ocene, do\xc5\xbeivel pa je ve\xc4\x8dji komercialni uspeh, kot ga je v zadnjih devetih letih kateri koli drug film Kate Winslet in po svetu zaslu\xc5\xbeil ve\xc4\x8d kot 205 milijonov $. Istega leta je glas posodila likom v \xc5\xa1tevilnih drugih manj\xc5\xa1ih projektih. Eden izmed teh je bil tudi CG-jev animirani film Odplaknjeni gizdalin, kjer je glas posodila Riti, podgani iz kanalizacije, ki pomaga pri Roddyjevem (Hugh Jackman) pobegu iz mesta Ratropolis nazaj v luksuzno mesto Kensington, kjer se je rodil. Film, ki je u\xc5\xbeival v velikem kriti\xc4\x8dnem in komercialnem uspehu, je po svetu zaslu\xc5\xbeil 177.665.672 $.\n_START_SECTION_\n2007 - danes\n_START_PARAGRAPH_\nLeta 2007 je Kate Winslet ponovno sodelovala s svojim soigralcem iz filma Titanik, Leonardom DiCapriem, in sicer sta skupaj zaigrala v filmu, ki ga je re\xc5\xbeiral njen mo\xc5\xbe, Sam Mendes, Kro\xc5\xbena cesta. Da bi skupaj sodelovala pri filmu, ki je sicer temeljil na istoimenskem romanu Richarda Yatesa iz leta 1961, je predlagala ona, in sicer zatem, ko je prebrala scenarij Justina Haythea. Na snemanju naj bi ustvarjalci filma ob ponovni zdru\xc5\xbeitvi izrazili \xc2\xbbveselje\xc2\xab, hkrati pa izvajali tudi \xc2\xbbdodaten pritisk\xc2\xab, poleg tega pa je bil to tudi prvi film, pri katerem je Kate Winslet sodelovala skupaj s Samom Mendesom. Skupaj z Leonardom DiCapriem sta zaigrala par iz petdesetih, katerih zakon razpada, pri pripravah na vlogi sta si morala ogledati razli\xc4\x8dne posnetke o pode\xc5\xbeeljskem \xc5\xbeivljenju v tistem \xc4\x8dasu, za svoj nastop pa sta bila ob izzidu filma s strani kritikov pohvaljena. V svoji oceni filma je David Edelstein iz revije New York napisal, da \xc2\xbbpri nastopu Winsletove nikoli ne naletimo na banalen trenutek, gesto ali besedo. Je Winsletova sedaj najbolj\xc5\xa1a angle\xc5\xa1ko-govore\xc4\x8da igralka svoje generacije? Mislim, da je.\xc2\xab Za svoj nastop v filmu si je Kate Winslet prislu\xc5\xbeila zlati globus v kategoriji za \xc2\xbbnajbolj\xc5\xa1o igralko\xc2\xab, kar je bila hkrati tudi njena sedma nominacija za to nagrado._NEWLINE_Pozno leta 2008 je iz\xc5\xa1el naslednji projekt Kate Winslet, filmska upodobitev romana Bernharda Schlinka iz leta 1995, Bralec, ki so jo ve\xc4\x8dkrat primerjali s filmom Kro\xc5\xbena cesta, izdanem ob pribli\xc5\xbeno istem \xc4\x8dasu. V filmu, ki ga je re\xc5\xbeiral Stephen Daldry, sta poleg nje v stranskih vlogah zaigrala \xc5\xa1e Ralph Fiennes in David Kross. Na za\xc4\x8detku je vlogo zavrnila, saj je bila prezaposlena s snemanjem filma Kro\xc5\xbena cesta, in nadomestila naj bi jo Nicole Kidman. Mesec dni po za\xc4\x8detku snemanja filma pa je bila Nicole Kidman prisiljena opustiti projekt, saj je zanosila, in Kate Winslet se je ponovno pridru\xc5\xbeila k igralski zasedbi. Za vlogo biv\xc5\xa1e Nacistke, stra\xc5\xbearke v enem izmed koncentracijskih tabori\xc5\xa1\xc4\x8d, ki je imela afero z najstnikom (David Kross), ki kot odrasel (Ralph Fiennes) pri\xc4\x8da na sodi\xc5\xa1\xc4\x8du za vojne zlo\xc4\x8dine, je morala izpopolniti svoj nem\xc5\xa1ki naglas. Kasneje je dejala, da je bila vloga zanjo zelo te\xc5\xbeka, saj ni mogla \xc2\xbbsimpatizirati z SS-ovo vojakinjo.\xc2\xab Medtem ko je film sam s strani kritikov prejemal me\xc5\xa1ane ocene, so nastop Kate Winslet v glavnem hvalili. V prihodnjem letu si je prislu\xc5\xbeila \xc5\xa1esto nominacijo za oskarja (tokrat v kategoriji za \xc2\xbbnajbolj\xc5\xa1o igralko\xc2\xab), ki ga je nazadnje tudi dobila, nagrado BAFTA v kategoriji za \xc2\xbbnajbolj\xc5\xa1o igralko\xc2\xab, nagrado Screen Actors Guild Award v kategoriji za izstopajo\xc4\x8di nastop \xc5\xbeenske igralke v stranski vlogi ter zlati globus v kategoriji za \xc2\xbbnajbolj\xc5\xa1o stransko igralko\xc2\xab._NEWLINE_Kate Winslet je zaigrala glavno vlogo v HBO-jevi miniseriji Mildred Pierce, televizijski upodobitvi istoimenskega romana Jamesa M. Caina iz leta 1941, ki se je premierno predvajala 27. marca 2011. Izbrali so jo za igranje v filmu o naravni katastrofi Stevena Soderbergha, naslovljenem kot Contagion, ki naj bi iz\xc5\xa1el oktobra leta 2011. Poleg Jodie Foster in Christopha Waltza bo zaigrala tudi v filmski upodobitvi Romana Polanskija igre God of Carnage, ki so jo februarja 2011 za\xc4\x8deli snemati v Parizu.\n_START_SECTION_\nZasebno \xc5\xbeivljenje\n_START_PARAGRAPH_\nKate Winslet je leta 1991, v \xc4\x8dasu snemanja televizijske serije Temni letni \xc4\x8das, spoznala igralca in scenarista Stephena Tredrea, s katerim je imela \xc5\xa1tiri leta in pol dolgo razmerje. Tudi po njunem razhodu leta 1995 sta ostala dobra prijatelja. Stephen Tredre je umrl zaradi kostnega raka, in sicer v tednu, ko je iz\xc5\xa1el film Titanik, zaradi \xc4\x8desar se Kate Winslet ni udele\xc5\xbeila premiere filma v Los Angelesu, saj se je \xc5\xbeelela udele\xc5\xbeiti njegovega pogreba v Londonu. S svojim soigralcem iz filma Titanik, Leonardom DiCapriem, sta dobra prijatelja \xc5\xbee vse od snemanja filma._NEWLINE_22. novembra 2008 se je Kate Winslet poro\xc4\x8dila z re\xc5\xbeiserjem Jimom Threapletonom, ki ga je spoznala leta 1997 med snemanjem filma Hideous Kinky. Imata h\xc4\x8derko z imenom Mia Honey Threapleton, ki se je rodila 12. oktobra 2000 v Londonu. Kate Winslet in Jim Threapleton sta se lo\xc4\x8dila 13. decembra 2001._NEWLINE_Po razhodu z Jimom Threapletonom je Kate Winslet pri\xc4\x8dela z razmerjem z re\xc5\xbeiserjem Samom Mendesom, s katerim se je poro\xc4\x8dila 24. maja 2003 na otoku Anguilla. Njun sin, Joe Alfie Winslet Mendes, se je rodil 22. decembra 2003 v New York Cityju. Kate Winslet in Sam Mendes sta svoj razhod oznanila marca leta 2010._NEWLINE_Sam Mendes je nameraval leteti z letalom American Airlines Flight 77, ki so ga 11. septembra 2001 ugrabili teroristi in se z njim zaleteli v Pentagon. Oktobra 2001 je Kate Winslet skupaj s svojo h\xc4\x8derko Mio letela na letalu, ko je sredi leta potnik, ki se je izdajal za terorista, vstal in zavpil: \xc2\xbbVsi bomo umrli!\xc2\xab Zaradi tega Sam Mendes in Kate Winslet nikoli ne letita z istim letalom, saj se bojita, da bi njuna otroka v primeru nesre\xc4\x8de ostala brez star\xc5\xa1ev._NEWLINE_Nihanje te\xc5\xbee Kate Winslet so mediji \xc4\x8dez leta ve\xc4\x8dkrat dokumentirali. Sama pravi, da ne bo dopustila, da ji njeno te\xc5\xbeo narekuje Hollywood. Februarja 2003 je za britanska verzija revije GQ izdala digitalne fotografije, na katerih so jo retu\xc5\xa1irali tako, da je bila videti veliko bolj suha, kot je v resnici. Kate Winslet je kasneje povedala, da so slike retu\xc5\xa1irali in objavili brez njenega dovoljenja, pri \xc4\x8demur je \xc5\xa1e dodala: \xc2\xbbEnostavno nisem \xc5\xbeelela, da bi ljudje menili, da sem hinavka in da sem nenadoma izgubila petnajst kilogramov ali kaj podobnega\xc2\xab. Revija GQ je nazadnje izdala opravi\xc4\x8dilo. Leta 2009 je zmagala v to\xc5\xbebi zaradi obrekovanja proti britanskemu tabloidu The Daily Mail, ki je objavil, da je lagala glede svojega telovadnega re\xc5\xbeima. Kate Winslet je dejala, da od revije zahteva opravi\xc4\x8dilo, s katerim je nameravala demonstrirati svoje mnenje o telesu \xc5\xbeenske, in sicer da bi morale \xc5\xbeenske svoj videz sprejemati s ponosom.\n_START_SECTION_\nNagrade in nominacije\n_START_PARAGRAPH_\nKate Winslet je za svoj nastop v filmu Bralec (2008) prejela oskarja v kategoriji za \xc2\xbbnajbolj\xc5\xa1o igralko\xc2\xab. Nagrajena je s petimi nagradami Empire Awards; prvo je dobila leta 1994 za svoj filmski prvenec, Nebe\xc5\xa1ki bitji, ko so nagrado podelili prvi\xc4\x8d. Ob prejemu nagrade je bila stara devetnajst let in do danes ostaja najmlaj\xc5\xa1a prejemnica te nagrade v kategoriji za \xc2\xbbnajbolj\xc5\xa1o britansko igralko\xc2\xab. Poleg tega je prejela tudi dva zlata globusa v enem letu: prvega v kategoriji za \xc2\xbbnajbolj\xc5\xa1o igralko (drama)\xc2\xab\xc2\xa0za film Kro\xc5\xbena cesta (2008) in drugega v kategoriji za \xc2\xbbnajbolj\xc5\xa1o stransko igralko\xc2\xab\xc2\xa0za film Bralec. Nagrajena je z dvema nagradama BAFTA, prvo je dobila leta 1996 za film Razsodnost in rahlo\xc4\x8dutnost (1995), in sicer v kategoriji za \xc2\xbbnajbolj\xc5\xa1o stransko igralko\xc2\xab, drugo, v kategoriji za \xc2\xbbnajbolj\xc5\xa1o igralko\xc2\xab, pa leta 2009 za film Bralec. Vsega skupaj si je prislu\xc5\xbeila \xc5\xa1est nominacij za oskarja, sedem nominacij za zlati globus in sedem nominacij za nagrado BAFTA._NEWLINE_Prejela je tudi mnogo nagrad in nominacij s strani drugih organizacij, vklju\xc4\x8dno z nagrado Los Angeles Film Critics Association Award v kategoriji za \xc2\xbbnajbolj\xc5\xa1o stransko igralko\xc2\xab\xc2\xa0za film Iris (2001) ter nagrado Screen Actors Guild Award v kategoriji za \xc2\xbbizstopajo\xc4\x8di nastop \xc5\xbeenske igralke v stranski vlogi\xc2\xab\xc2\xa0za filma Razsodnost in rahlo\xc4\x8dutnost in Bralec. Revija Premiere je njeno upodobitev Clementine Kruczynski v filmu Ve\xc4\x8dno sonce brezmade\xc5\xbenega uma ozna\xc4\x8dila za enainosemdeseti najve\xc4\x8dji filmski nastop vseh \xc4\x8dasov.\n_START_SECTION_\nRekordi za najve\xc4\x8d nominacij za oskarja\n_START_PARAGRAPH_\nKate Winslet je bila pri \xc5\xa1estindvajsetih tretji\xc4\x8d nominirana za oskarja (takrat za film Iris) in je tako za las zre\xc5\xa1ila rekord za najmlaj\xc5\xa1o igralko, kar jih je bilo kdaj nominiranih za tri oskarje, ki ga je tako \xc5\xa1e vedno imela Natalie Wood s petindvajsetimi leti. Pri enaintridesetih je z nominacijo za oskarja za film Majhni otroci (2006) postala najmlaj\xc5\xa1a igralka, kar jih je bilo kdaj nominiranih za pet oskarjev. Pri tem je premagala Bette Davis, ki je bila, ko je bila peti\xc4\x8d nominirana za oskarja za svoj nastop v filmu The Little Foxes (1941), stara triintrideset let. Z nominacijo za oskarja za svoj nastop v filmu Bralec (2008) je Kate Winslet postala najmlaj\xc5\xa1i igralec, kar jih je bilo kdaj nominiranih za \xc5\xa1est oskarjev. Pri triintridesetih je podrla rekord Bette Davis, ki je bila v \xc4\x8dasu, ko je bila \xc5\xa1esti\xc4\x8d nominirana za oskarja za film Na razpotju (1942), leto dni starej\xc5\xa1a od nje._NEWLINE_Kate Winslet je prejela dve nominaciji za oskarja za igranje mlaj\xc5\xa1ih verzij likov, ki sta jih sicer odigrali oskarjevki Gloria Stuart (Titanik; obe sta igrali Rose) in Judi Dench (Iris, obe sta igrali Iris Murdoch). To sta edina dva primera, ko sta bili za oskarja nominirani tako igralka, ki je upodobila mlaj\xc5\xa1o verzijo lika, kot igralka, ki je zaigrala starej\xc5\xa1o verzijo lika, s \xc4\x8dimer je Kate Winslet postala edina igralka, ki si je dvakrat delila nominacijo za oskarja s \xc5\xa1e dvema igralkama, ki sta upodobili isti lik._NEWLINE_Ko ni bila nominirana za oskarja za svoje delo pri filmu Kro\xc5\xbena cesta (2008), je Kate Winslet postala \xc5\xa1ele druga igralka, ki je prejela zlati globus v kategoriji za \xc2\xbbnajbolj\xc5\xa1o igralko (drama)\xc2\xab, a za isti nastop ni bila nominirana za oskarja (Shirley MacLaine je bila leta 1988 s filmom Madame Sousatzka prva, vendar si je MacLaineova svoj zlati globus delila s \xc5\xa1e dvema drugima igralkama). Pravila akademije dovoljujejo, da je igralec nominiran samo za eno delo v eni kategoriji; ker so \xc4\x8dlani akademije njen nastop v filmu Bralec obravnavali kot nastop glavnega igralca (za razliko od organizatorjev podelitve zlatih globusov, ki so ga obravnavali kot nastop stranskega igralca), ni mogla prejeti nominacije za svoj nastop v filmu Kro\xc5\xbena cesta.\n_START_SECTION_\nNagrade za drugo delo\n_START_PARAGRAPH_\nKate Winslet je bila nagrajena z grammyjem v kategoriji za \xc2\xbbnajbolj\xc5\xa1i album za otroke\xc2\xab\xc2\xa0za album Listen To the Storyteller. Nominirana je bila tudi za emmyja v kategoriji za \xc2\xbbizstopajo\xc4\x8do gostovalno igralko v komi\xc4\x8dni seriji\xc2\xab\xc2\xa0za svoj nastop v epizodi televizijske serije Extras leta 2005, kjer je igrala samo sebe.'